Imtella' Frar 14, 2021 Rapport: Ruth Castillo Il-pazjenti rikoverati fl-Isptar Monte Carmeli naqsu bin-nofs fl-aħħar tliet snin, pass li fi kliem l-awtoritajiet se jippermetti li jitwettqu għadd ta' proġetti maħsuba biex jirranġaw post li nbena 160 sena ilu. Il-Kummissarju għas-Saħħa Mentali, John Cachia, saħaq fuq soluzzjonijiet li jagħtu dinjità lill-pazjenti u l-istaff u semma kif ċerti affarijiet jistgħu jitwettqu malajr u mingħajr ħtieġa ta' investimenti kbar. Sa tliet snin ilu fl-Isptar Monte Carmeli kien hemm 550 pazjent. Bħalissa hemm 270. Id-Deputat Prim Ministru u Ministru għas-Saħħa, Chris Fearne, spjega li t-tnaqqis fil-pazjenti rikoverati f'dan l-isptar isegwi eżerċizzju li sar biex pazjenti li kien ilhom snin jgħixu f'Monte Carmeli, imma ma kellhomx bżonn ta' kura psikjartrika, inħarġu u ġew rilokati f'residenzi oħra ta' kura. Fil-bidu ta' dan ix-xahar, Dr Fearne qal li riżultat ta' hekk għadd ta' binjiet jinsabu vojta u għalhekk fihom jista' jsir xogħol ta' manutenzjoni u tisbiħ. Semma li fis-sentejn li ġejjin se jinbidlu s-soqfa kollha tal-ewwel blokk u binja oħra li tinsab fuq barra tal-isptar se titwaqqa' biex minflokha jsir ġnien terapewtiku. Qal li jekk ix-xogħol jimxi mal-iskeda, il-ġnien għandu jkun lest sal-aħħar ta' din is-sena. Il-Kap Eżekuttiv tal-Isptar Monte Carmeli, Stephanie Xuereb, qalet li proġett li hu avvanzat jinkludi l-irranġar ta' sala għal nisa bi problemi ta' saħħa mentali li jagħmlu użu mid-droga. "Hawn insibu tnax-il sodda u din il-unit hija attrezatta bl-iktar affarijiet moderni li jirrispettaw id-dinjità tal-persuna li l-għan tiegħu huwa li jkun hemm terapija kif ukoll li l-persuna bil-mod il-mod tintegra lura fis-soċjetà u tkun tista' tgħix fil-komunità." Ikkuntattjat minn Television Malta, il-Kummissarju għas-Saħħa Mentali John Cachia qal li sakemm iseħħu l-bidliet u l-proġetti li hemm pjanati f'dan l-isptar, hemm proċeduri li jseħħu fis-swali li jistgħu jinbidlu f'qasir żmien u mingħajr ħafna spejjeż. "Ma nistgħux nibqgħu nistennew dawn il-pjanijiet u ma nagħmlu xejn biex intejbu l-ġurnata tal-pazjent u biex intejbu anke l-ambjent li l-istaff jaħdem fih." Dr Cachia appella għar-rieda tajba biex jingħata widen għal suġġerimenti li saru minn ħaddiema għal bidliet f'policies u proċeduri. Semma fost oħrajn il-proċedura li jittieħed il-mobile tal-pazjent kif jiġi rikoverat fl-isptar Monte Carmeli. "Hemm ċirkostanzi li nifhem li hemm bżonn li jsir dan, imma mhux f'kull ċirkostanza huwa ġustifikat li jsir dan. Punt ieħor li nixtieq huwa li l-ġurnata tal-pazjent tkun iktar varjata bl-użu tal-ġonna, bl-użu tal-btieħi, bl-użu tas-servizzi rijabilitattivi. Hemm bżonn li l-pazjent jingħata iktar skop u struttura matul il-ġurnata tiegħu. It-tielet punt huwa li jkollna wkoll trasparenza fil-mod kif isiru l-affarijiet u allura diskors u djalogu ħafna aħjar bejn l-istaff u l-pazjent u l-involviment tal-pazjent fil-pjanijiet tal-kura." Intant, il-Gvern qed jaħdem fuq proġett ieħor biex ħdejn l-isptar Mater Dei jinbena sptar ġdid tal-psikjatrija għal pazjenti b'mard mentali akut. Il-Kummissarju Cachia qal li meta jasal dak il-waqt għandu jiġi assigurat li fi struttura ġdida ma jkunx hemm policies antiki.